

VLADA REPUBLIKE HRVATSKE

Zagreb, 19. kolovoza 2021.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o pokretanju postupka za sklapanje Protokola o iznenadnim situacijama uz Okvirni sporazum o slivu rijeke Save |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

**VLADA REPUBLIKE HRVATSKE**

Na temelju članka 7. Zakona o sklapanju i izvršavanju međunarodnih ugovora (Narodne novine, broj 28/96), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_\_\_\_ 2021. godine donijela

**ODLUKU**

**o pokretanju postupka za sklapanje Protokola o iznenadnim**

**situacijama uz Okvirni sporazum o slivu rijeke Save**

**I.**

Na temelju članka 139. Ustava Republike Hrvatske (Narodne novine, br. 85/10 – pročišćeni tekst i 5/14 - Odluka Ustavnog suda Republike Hrvatske) pokreće se postupak za sklapanje Protokola o iznenadnim situacijamauz Okvirni sporazum o slivu rijeke Save (u daljnjem tekstu: Protokol).

**II.**

Republika Hrvatska, Bosna i Hercegovina, Republika Slovenija i Republika Srbija sklopile su 3. prosinca 2002. godine u Kranjskoj Gori Okvirni sporazum o slivu rijeke Save, koji je stupio na snagu 29. prosinca 2004. godine. U članku 30. stavku 1. podstavku g) predmetnog Okvirnog sporazuma predviđeno je sklapanje Protokola o iznenadnim situacijama.

**III.**

Svrha sklapanja Protokola je sprječavanje, pripremljenost, odgovor i uzajamna suradnja stranaka Protokola u slučaju iznenadnih situacija u slivu rijeke Save.

**IV.**

Prihvaća se Nacrt protokola kao osnova za vođenje pregovora.

Nacrt protokola sastavni je dio ove Odluke.

**V.**

Određuje se izaslanstvo Republike Hrvatske za vođenje pregovora u sljedećem sastavu:

* ravnateljica Uprave za vodno gospodarstvo i zaštitu mora, Ministarstvo gospodarstva i održivog razvoja, voditelj izaslanstva
* predstavnici Ministarstva gospodarstva i održivog razvoja, članovi
* predstavnik Ministarstva vanjskih i europskih poslova, član
* predstavnik Ministarstva mora, prometa i infrastrukture, član
* predstavnik Ministarstva unutarnjih poslova, Ravnateljstva civilne zaštite, član
* predstavnik Državnog inspektorata Republike Hrvatske, član
* predstavnik Hrvatskih voda, član.

Troškove za rad izaslanstva osigurava svako tijelo državne uprave čiji su predstavnici u sastavu izaslanstva Republike Hrvatske za vođenje pregovora i to iz svojih redovitih proračunskih sredstava za te namjene.

**VI.**

Ovlašćuje se ministar gospodarstva i održivog razvoja da, u ime Republike Hrvatske, potpiše Protokol.

**VII.**

Provedba Protokola ne zahtijeva osiguravanje dodatnih financijskih sredstva iz Državnog proračuna Republike Hrvatske.

**VIII.**

Protokol ne zahtijeva donošenje novih ili izmjenu postojećih zakona stoga ne podliježe potvrđivanju po članku 18. Zakona o sklapanju i izvršavanju međunarodnih ugovora.

**IX.**

Ovom Odlukom stavlja se izvan snage Odluka Vlade Republike Hrvatske o pokretanju postupka za sklapanje Protokola o iznenadnim situacijama uz Okvirni sporazum o slivu rijeke Save od 19. svibnja 2011. godine, Klase: 325-01/01-03/11, Urbroja: 5030125-11-1.

KLASA:

URBROJ:

Zagreb, \_\_\_\_\_\_\_\_\_\_\_\_\_\_2021. godine

**PREDSJEDNIK**

**mr.sc. Andrej Plenković**

**OBRAZLOŽENJE**

Uz Prijedlog odluke o pokretanju postupka za sklapanje Protokola o iznenadnim situacijama uz Okvirni sporazum o slivu rijeke Save

Republika Hrvatska, Bosna i Hercegovina, Republika Slovenija i Republika Srbija sklopile su 3. prosinca 2002. godine u Kranjskoj Gori Okvirni sporazum o slivu rijeke Save, koji je stupio na snagu 29. prosinca 2004. godine.

U članku 30. predmetnog Okvirnog sporazuma predviđeno je i sklapanje Protokola o iznenadnim situacijama.

Svrha sklapanja Protokola o iznenadnim situacijama je sprječavanje, pripremljenost, odgovor i uzajamna suradnja stranaka Protokola u slučaju iznenadnih situacija u slivu rijeke Save.

Vlada Republike Hrvatske je na sjednici održanoj 19. svibnja 2011. godine donijela Odluku o pokretanju postupka za sklapanje Protokola o iznenadnim situacijamauz Okvirni sporazum o slivu rijeke Save.

Budući da je do spremnosti svih stranaka za pregovore zbog značajnog proteka vremena došlo i do izmjene relevantnih propisa i nadležnih tijela, predlaže se donošenje nove odluke, kojom se ujedno stavlja se izvan snage Odluka Vlade Republike Hrvatske o pokretanju postupka za sklapanje Protokola o iznenadnim situacijama uz Okvirni sporazum o slivu rijeke Save od 19. svibnja 2011. godine, Klase: 325-01/01-03/11, Urbroja: 5030125-11-1.

Protokol ne zahtjeva donošenje novih ili izmjenu postojećih zakona stoga ne podliježe potvrđivanju sukladno članku 18. Zakona o sklapanju i izvršavanju međunarodnih ugovora.

Za provedbu Protokola nisu potrebna dodatna sredstva iz Državnog proračuna Republike Hrvatske.